ประชาชนร่วมชมการแสดง แสงสียามค่ำคืน สัมผัสบรรยากาศย้อนยุค ภายในงานอุ่นไอรัก คลายความหนาว สายน้ำแห่งรัตนโกสินทร์
ประชาชนร่วมชมการแสดง แสงสียามค่ำคืน สัมผัสบรรยากาศย้อนยุค ภายในงานอุ่นไอรัก คลายความหนาว สายน้ำแห่งรัตนโกสินทร์ พร้อมร่วมลุ้นรางวัลมัจฉาพาโชคและสลากอุ่นไอรัก ชิงรางวัลจักรยานพระราชทาน บ้านลุมพินีและอื่นๆ อีกมากมาย

ภายในงานอุ่นไอรัก คลายความหนาว สายน้ำแห่งรัตนโกสินทร์ ยามค่ำคืนนี้ คราคร่ำไปด้วยประชาชนที่สนุกสนานไปกับการแต่งกายด้วยชุดไทยย้อนยุคและชุดไทยพื้นถิ่นหลากหลายประเภท ที่สะท้อนศิลปวัฒนธรรมและเอกลักษณ์ของแต่ละพื้นที่ ถ่ายภาพเก็บบรรยากาศแสง สี และการแสดงยามค่ำคืน ที่นำไปจัดแสดงวันนี้ ทั้งการแสดงนาฏยศาลา หุ่นละครเล็กโจหลุยส์ การฉายภาพยนตร์เรื่องมนเลิฟสิบหมื่น และการแสดงดนตรีจากวงดุริยางค์ทหารเรือ

นอกจากนี้ ยังร่วมจับจ่ายซื้อสินค้าตามร้านค้าต่างๆ ทั้งร้านค้าจิตอาสา 904 ร้านค้าในพระบรมวงศานุวงศ์ ร้านค้าจากภาครัฐ รัฐวิสาหกิจและเอกชนอีกมากมาย รวมถึงอาหารคาว-หวานหลากหลายประเภทจากทั่วทุกภูมิภาคไปจำหน่าย

ภายในงานประชาชนยังให้ความสนใจกับการลุ้นรางวัลมัจฉาพาโชคจากบ่อน้ำ และซื้อสลากอุ่นไอรัก ชิงรางวัลจักรยานพระราชทาน บ้านลุมพินี ทาวน์วิลล์ ราชพฤกษ์-ปิ่นเกล้า มูลค่า 3,000,000 บาท รถยนต์โตโยต้า Camry รถยนต์ฮอนด้า CR-V สลากออมสินพิเศษมูลค่า 1 ล้านบาท รถจักรยานยนต์ Honda และตั๋วโดยสารเครื่องบินระหว่างประเทศ ฯลฯ

นางสุพรรษา อินทร์อาสา เดินทางมาจากจังหวัดชลบุรี เพื่อร่วมงานอุ่นไอรักฯ กล่าวว่า ส่วนตัวประทับใจการจัดงานเมื่อครั้งที่แล้ว และได้ติดตามข้อมูลข่าวสารการจัดงานในครั้งนี้ จึงได้ชวนเพื่อนๆ มาเที่ยวชมงาน สัมผัสกับบรรยากาศย้อนยุคที่หาไม่ได้จากที่ไหน สามารถแต่งกายชุดไทยเข้าร่วมงานได้อย่างเต็มที่ อยากให้เด็กๆ และเยาวชนมาซึบซับความเป็นไทยจากงานนี้

สำหรับประชาชนที่สนใจร่วมงานอุ่นไอรัก เดินทางไปได้ทุกวันที่พระลานพระราชวังดุสิตและสนามเสือป่า วันอาทิตย์- วันพฤหัสบดี เปิดเวลา 10.00 น.-21.00 น. ส่วนวันศุกร์และเสาร์ เปิดเวลา 10.00 น.-22.00 น. เข้าได้ทางจุดคัดกรอง 5 จุด คือ ถนนศรีอยุธยาตรงข้ามกองบัญชาการตำรวจนครบาล, ถนนศรีอยุธยาตรงข้ามกองทัพภาคที่ 1, เกาะกลางถนนราชดำเนินนอก, ทางเข้าสวนสัตว์ดุสิตประตู 4, และทางเข้าสวนสัตว์ดุสิตประตู 3 โดยนำบัตรประจำตัวประชาชนมาลงทะเบียนเข้างานด้วย